CELEX: 32010R0607
Language: lt
Date: 2010-07-09 00:00:00
Title: 2010 m. liepos 9 d. Komisijos reglamentas (ES) Nr. 607/2010, kuriuo iš dalies keičiamas Reglamentas (EB) Nr. 1542/2007 dėl atlantinių silkių, atlantinių skumbrių ir paprastųjų stauridžių iškrovimo ir svėrimo procedūros

10.7.2010   
            
            
               LT
            
            
               Europos Sąjungos oficialusis leidinys
            
            
               L 175/27
            
         KOMISIJOS REGLAMENTAS (ES) Nr. 607/2010
   2010 m. liepos 9 d.
   kuriuo iš dalies keičiamas Reglamentas (EB) Nr. 1542/2007 dėl atlantinių silkių, atlantinių skumbrių ir paprastųjų stauridžių iškrovimo ir svėrimo procedūros
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (1), ypač į jo 5 straipsnio b punktą,
   kadangi:
   
               (1)
            
            
               Iškrovimo ir svėrimo procedūros parengtos Bendrijai glaudžiai bendradarbiaujant su Norvegija ir Farerų Salomis. Jos nustatytos Komisijos reglamentu (EB) Nr. 1542/2007 (2). Tos taisyklės taikytos tik ištekliams, dėl kurių bendradarbiauja Norvegija ir Farerų Salos. Tačiau tos taisyklės netaikytos zonose, kurios atitinka pietinę atlantinių skumbrių ir paprastųjų stauridžių išteklių dalį, ir kitose zonose, kuriose taikomi sužvejojamų žuvų kiekio apribojimai. Tikslinga išplėsti tų taisyklių taikymo sritį ir taikyti jas visose zonose, kuriose nustatyti sužvejojamų žuvų kiekio apribojimai ir kuriose to reikia dėl išteklių išsaugojimo būklės bei būtinybės užtikrinti veiksmingą kontrolę.
            
         
               (2)
            
            
               Pagal Reglamento (EB) Nr. 1542/2007 9 straipsnio 3 dalį žuvis sverianti šalis pildo svėrimo žurnalą, tačiau nenurodoma, per kiek laiko reikia įgyvendinti šį reikalavimą. Siekiant išvengti netikslaus šios nuostatos aiškinimo, reikėtų nurodyti aiškų šio žurnalo užpildymo terminą.
            
         
               (3)
            
            
               Pagal Reglamento (EB) Nr. 1542/2007 9 straipsnio 3 dalies b punktą kiekvienos automobilinės cisternos, kuria žuvys iš prieplaukos vežamos į perdirbimo įmonę, krovinys sveriamas ir registruojamas atskirai. Tačiau siekiant, kad nebūtų nepagrįstai delsiama iškrauti krovinį, reikėtų numatyti galimybę registruoti tik bendrą visų to paties laivo automobilinių cisternų krovinių svorį, jei tie automobilinių cisternų kroviniai sveriami nepertraukiamai vienas po kito.
            
         
               (4)
            
            
               Todėl Reglamentą (EB) Nr. 1542/2007 reikėtų atitinkamai iš dalies pakeisti.
            
         
               (5)
            
            
               2009 m. lapkričio 20 d. Tarybos reglamento (EB) Nr. 1224/2009, nustatančio Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis (3), 60 straipsniu nustatomos bendrosios žuvininkystės produktų svėrimo taisyklės ir Komisijai suteikiami įgaliojimai priimti išsamias jo taikymo taisykles. Atsižvelgiant į tai, kad šis straipsnis bus taikomas tik nuo 2011 m. sausio 1 d., ir į poreikį nedelsiant iš dalies pakeisti Reglamentą (EB) Nr. 1542/2007, kad jį būtų galima taikyti 2010 m. žvejybos sezonu, tikslinga pasinaudoti Reglamento (EB) Nr. 2847/93 5 straipsnio b punktu kaip teisiniu šio pakeitimo pagrindu.
            
         
               (6)
            
            
               Žuvininkystės ir akvakultūros komitetas nepateikė nuomonės per Komiteto pirmininko nustatytą laikotarpį,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 1542/2007 iš dalies keičiamas taip:
   
               1.
            
            
               1 straipsnis pakeičiamas taip:
               „1 straipsnis
               Taikymo sritis
               Šis reglamentas taikomas Europos Sąjungoje (ES) iš ES ir trečiųjų šalių žvejybos laivų arba trečiosiose šalyse iš ES žvejybos laivų iškraunant žuvis, kai vienu kartu iškraunama daugiau nei 10 tonų atlantinių silkių (Clupea harengus), atlantinių skumbrių (Scomber scombrus) ir paprastųjų stauridžių (Trachurus spp.) arba kelių šių rūšių žuvų, sužvejotų:
               
                           a)
                        
                        
                           TJTT I, II, IIIa, IV, Vb, VI ir VII zonose (4) (atlantinės silkės);
                        
                     
                           b)
                        
                        
                           TJTT IIa, IIIa, IV, Vb, VI, VII, VIII, IX, X, XII, XIV zonose ir Žvejybos rytų vidurio Atlante komiteto (ŽRVAK) reguliuojamuose ES vandenyse (5) (atlantinės skumbrės);
                        
                     
                           c)
                        
                        
                           TJTT IIa, IV, Vb, VI, VII, VIII, IX, X, XII, XIV zonose ir Žvejybos rytų vidurio Atlante komiteto (ŽRVAK) reguliuojamuose ES vandenyse (paprastosios stauridės).
                        
                     
         
               2.
            
            
               9 straipsnio 3 dalis pakeičiama taip:
               „3.   Žuvis sverianti šalis pildo kiekvieno svėrimo įrenginio žurnalą, kuris turi būti įrištas ir numeruotais lapais (svėrimo žurnalą). Jis užpildomas iš karto po to, kai atskirai iškrautas žuvų kiekis pasveriamas, bet ne vėliau kaip iki dienos, kurią žuvys pasvertos, 23.59 val. vietos laiku. Svėrimo žurnale nurodoma ši informacija:
               
                           a)
                        
                        
                           laivo, iš kurio buvo iškrautos žuvys, pavadinimas ir registracijos numeris;
                        
                     
                           b)
                        
                        
                           automobilinių cisternų atpažinties numeris, jei prieš sveriant žuvys buvo išvežtos iš iškrovimo uosto, kaip numatyta 7 straipsnyje. Kiekvienos automobilinės cisternos krovinys sveriamas ir registruojamas atskirai. Tačiau galima registruoti bendrą visų to paties laivo automobilinių cisternų krovinių svorį, jei tie automobilinių cisternų kroviniai sveriami nepertraukiamai vienas po kito;
                        
                     
                           c)
                        
                        
                           žuvų rūšys;
                        
                     
                           d)
                        
                        
                           vienu kartu iškrautų žuvų svoris;
                        
                     
                           e)
                        
                        
                           svėrimo pradžios ir pabaigos data ir laikas.“
                        
                     
         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2010 m. liepos 9 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 261, 1993 10 20, p. 1.
   
      (2)  OL L 337, 2007 12 21, p. 56.
   
      (3)  OL L 343, 2009 12 22, p. 1.
   
      (4)  TJTT (Tarptautinės jūrų tyrinėjimo tarybos) zonos, apibrėžtos 2009 m. kovo 11 d. Europos Parlamento ir Tarybos reglamente (EB) Nr. 218/2009 dėl valstybių narių, žvejojančių Šiaurės Rytų Atlante, nominalių sugavimų statistinių duomenų pateikimo (OL L 87, 2009 3 31, p. 70).
   
      (5)  ŽRVAK (Žvejybos rytų vidurio Atlante komiteto arba Maisto ir žemės ūkio organizacijos (MŽŪO) 34 pagrindinė žvejybos zona) zonos, apibrėžtos 2009 m. kovo 11 d. Europos Parlamento ir Tarybos reglamente (EB) Nr. 216/2009 dėl tam tikruose ne Šiaurės Atlanto rajonuose žvejojančių valstybių narių statistikos duomenų pateikimo apie nominalius sugavimus (OL L 87, 2009 3 31, p. 1).“